# 

**ก้าวล้ำวงการแพทย์ ! รพ.มะเร็งชลบุรี เปิดตัวเครื่อง SPECT/CT เครื่องที่ 2 เสริมความแม่นยำในการวินิจฉัย และการรักษา**

**กรมการแพทย์ โดยโรงพยาบาลมะเร็งชลบุรี เปิดตัวเครื่องถ่ายภาพรังสีแกมมาหลายระนาบพร้อมเอกซเรย์คอมพิวเตอร์ รุ่นใหม่ เครื่องที่ 2 เป็นเทคโนโลยีทางการแพทย์ที่ล้ำสมัย ผสานการถ่ายภาพเชิงฟังก์ชัน (SPECT) และภาพเชิงกายวิภาค (CT) เพิ่มความแม่นยำในการตรวจวินิจฉัยโรค**

**นายแพทย์ไพโรจน์ สุรัตนวนิช รองอธิบดีกรมการแพทย์ เปิดเผยว่า การเพิ่มศักยภาพการให้บริการรังสีแกมมา (SPECT) และเอกซเรย์คอมพิวเตอร์ (CT) รุ่นใหม่ เป็นส่วนหนึ่งของ นโยบายของกรมการแพทย์ ที่มุ่งเน้นในการยกระดับคุณภาพการรักษาและการวินิจฉัยโรค โดยมีแนวทางในการพัฒนาเทคโนโลยีทางการแพทย์ เสริมสร้างศักยภาพบุคลากรในการใช้เทคโนโลยี SPECT/CT ขยายการเข้าถึงบริการทางการแพทย์ ลดระยะเวลารอคอยของผู้ป่วย รวมถึงการการสนับสนุนการวิจัยและการพัฒนาในการใช้เทคโนโลยีใหม่ในการศึกษาผลกระทบของโรค ให้เป็นไปตามเป้าหมายของกรมการแพทย์ในการยกระดับมาตรฐานบริการสาธารณสุขของประเทศ เพื่อให้ประชาชนในพื้นที่ภูมิภาคและการรักษาประชาชน ในพื้นที่ห่างไกลได้รับการดูแลทางการแพทย์ที่มีคุณภาพและทันสมัยมากขึ้น**

**เครื่อง SPECT/CT เครื่องนี้เป็นเครื่องมือในการวินิจฉัยโรคที่ทันสมัย ทั้งใช้วินิจฉัยและค้นหาการแพร่กระจายของโรคมะเร็งหลายชนิดและโรคอื่นๆที่มีความยุ่งยากซับซ้อน ปัจจุบันโรงพยาบาลมะเร็งชลบุรี กรมการแพทย์ มีเทคโนโลยีด้านการรักษาที่ทันสมัย ทำให้ผู้ป่วยในพื้นที่เขตสุขภาพที่ 6 ได้รับการ วินิฉัยและรักษาที่แม่นยำ รวดเร็ว และลดภาระการเดินทาง ขณะเดียวกันก็ช่วยเสริมศักยภาพของแพทย์ในการดูแลผู้ป่วยได้อย่างมีประสิทธิภาพมากขึ้น**

**นายแพทย์ปิยวัฒน์ เลาวหุตานนท์ ผู้อำนวยการโรงพยาบาลมะเร็งชลบุรี กล่าวว่า โรงพยาบาลมะเร็งชลบุรี ได้เปิดให้บริการตรวจทางเวชศาสตร์นิวเคลียร์ แก่ผู้ป่วยในเขตบริการสุขภาพที่ 6 ซึ่งรับผิดชอบพื้นที่ 8 จังหวัด ในภาคตะวันออก มีศักยภาพให้การบริการผู้ป่วยมะเร็งทั้งรายเก่าและรายใหม่อยู่ประมาณ 2,000 รายต่อปี แต่ผู้ป่วยมะเร็งรายใหม่ที่มารักษาใน รพ. เฉลี่ยอยู่ที่ปีละ 3,200 ราย ซึ่งไม่พอเพียงต่อการดูแลผู้ป่วยมะเร็งและที่ไม่เป็นมะเร็ง จึงได้ดำเนินการจัดซื้อเครื่อง SPECT/CT ในปีงบประมาณ 2567 เพื่อเป็นการทดแทนเครื่องเดิม ซึ่งเป็นเครื่องที่มีความทันสมัยมากที่สุดในปัจจุบัน สามารถถ่ายภาพได้รวดเร็ว สามารถรองรับผู้ป่วยที่มีความจำเป็นต้องได้รับการตรวจทางเวชศาสตร์นิวเคลียร์ของภาคตะวันออกได้**

**ในปัจจุบัน เครื่อง SPECT/CT มีให้บริการในโรงพยาบาลเพียงแค่ 4 แห่ง ในภาคตะวันออก โรงพยาบาลมะเร็งชลบุรี เป็นแห่งแรกในภาคตะวันออกที่ให้บริการ SPECT/CT เริ่มตั้งแต่ปี พ.ศ. 2552 และเป็นศูนย์ฝึกอบรมด้านเวชศาสตร์นิวเคลียร์ของภูมิภาค ช่วยให้ผู้ป่วยเข้าถึงการวินิจฉัยโรคมะเร็งและโรคซับซ้อนอย่างแม่นยำ ลดภาระการเดินทาง และสนับสนุนการพัฒนาบุคลากรทางการแพทย์ โรงพยาบาลมะเร็งชลบุรี ยังคงมุ่งมั่นพัฒนาเทคโนโลยีทางการแพทย์ เพื่อยกระดับคุณภาพการรักษาและเพิ่มศักยภาพบุคลากรด้านรังสีวินิจฉัยและเวชศาสตร์นิวเคลียร์ให้กับภูมิภาค การติดตั้งเครื่อง SPECT/CT ใหม่นี้ ถือเป็นก้าวสำคัญของเราที่จะช่วยให้ผู้ป่วยได้รับการวินิจฉัยและรักษาที่แม่นยำมากขึ้น ลดระยะเวลาการตรวจ ลดปริมาณรังสี และเพิ่มโอกาสในการรักษาอย่างทันท่วงที**

**นายแพทย์อดิษฐ์ โชติพานิช รองผู้อำนวยการด้านการแพทย์ โรงพยาบาลมะเร็งชลบุรี กล่าวเพิ่มเติมว่า โรงพยาบาลมะเร็งชลบุรี มีความมุ่งมั่นที่จะนำเทคโนโลยีล้ำสมัย มาใช้ในการพัฒนาคุณภาพการรักษาพยาบาล เพิ่มความแม่นยำในการวินิจฉัยและการรักษา ตลอดจนยกระดับศักยภาพบุคลากรทางการแพทย์ เพื่อให้ประชาชนได้รับบริการทางการแพทย์ที่มีมาตรฐาน ทันสมัย และครอบคลุมมากยิ่งขึ้น สำหรับการเปิดให้บริการ SPECT/CT อย่างเป็นทางการในครั้งนี้ ได้รับเกียรติจากนายแพทย์ไพโรจน์ สุรัตนวนิช รองอธิบดีกรมการแพทย์ เป็นประธานในพิธี พร้อมด้วย ดร.ชานดอร์ ชิโพช (H.E. Mr. Sándor Sipos) เอกอัครราชทูตฮังการีประจำประเทศไทย ร่วมในพิธี สำหรับช่องทางมารับบริการสำหรับผู้ป่วยที่มีข้อบ่งชี้ต้องทำการตรวจด้วยเครื่อง SPECT/CT สามารถติดต่อเข้ารับบริการได้ที่เบอร์ 0 3845 5456 ต่อ 511,512 ในเวลาราชการ และสามารถปรับเปลี่ยนการนัดหมายผ่านทาง CCH Easy APP ได้ตลอด 24 ชั่วโมง สำหรับข้อมูลความรู้ด้านโรคมะเร็งอื่นๆ สามารถเข้าเยี่ยมชมได้ที่เว็บไซต์ https://www.cch.go.th/ และ facebook โรงพยาบาลมะเร็งชลบุรี**

#โรงพยาบาลมะเร็งชลบุรี #กรมการแพทย์ -ขอขอบคุณ- 8 มีนาคม 2568